Talle beseer in botsings op N12Een van die tonele. Foto: Via Twitter Digte mis het Maandag tot verskeie botsings in Benoni aan die Oos-Rand gelei waarin sowat 50 mense beseer is. Russel Meiring, woordvoerder van Netcare 911, het gesê die reeks botsings het op die N12-snelweg tussen die Etwatwa- en Putfonteinweg-afrit plaasgevind. “ER24 en verskeie ander nooddienste is na die botsings ontbied. Verskeie voertuie was in botsings betrokke, waaronder ŉ paar minibustaxi’s,” het Meiring gesê. Paramedici is van een ongelukstoneel na die ander om beseerdes te ondersoek en te behandel. Daar was na bewering minstens agt botsings. “ER24 het altesaam 22 pasiënte behandel. Hul beserings het gestrek van gering tot matig. Ander nooddienste het sowat 30 mense behandel en die beseerdes is na verskeie omliggende hospitale geneem.” Meiring het gesê digte mis in die omgewing het vermoedelik tot talle van die botsings gelei. Verkeer in die omgewing is erg ontwrig.